寄題欽之草堂
作者：黄庭堅
朝代：宋

paragraphs: 河南有伏流，經營太行根。
盛德不終晦，發爲清濟源。
公家濟源上，太行正當門。
修竹带藩籬，百禽鳴朝暾。
仰視浮雲作，俯窺流水奔。
相望有盤谷，李愿故居存。
主人國之老，實惟商巖孫。
斑行昔供奉，屢進逆耳言。
天子色爲動，群公聲亦吞。
肅肅冰霜際，不改白玉溫。
出處士所重，其微難具論。
公勿懷草堂，朝庭待公尊。